google/wiki40b huggingface dataset:
Muedzinas

Muedzinas (arab. مؤذن = muʾaḏḏin, turk. müezzin) – asmuo, mečetėje šaukiantis tikinčiuosius maldai (atliekantis azaną). Šaukiama 5 kartus per parą, nes musulmonų maldą sudaro 5 dalys, pirmoji atliekama prieš aušrą, kitos – tuoj po vidudienio, vakare, prieš saulėlydį ir naktį. Muedzinas yra svarbus musulmonų bendruomenės narys – nuo jo priklauso tikslus pamaldų tvarkaraštis.
Muedzinu parenkamas garbingas bendruomenės narys. Tai gali būti tik vyras, rituališkai švarus (guslis), psichiškai sveikas žmogus. Turi pasižymėti garsiu, melodingu balsu. Istoriškai, dažnai šis darbas buvo patikimas neregiui. Muedzinas nėra dvasininkas, tačiau mažose mečetėse imamas gali atlikti ir muedzino darbą.
Pradžioje (maždaug iki VIII a. vid.) muedzinas vaikščiodavo po gatves ir namus, kviesdamas musulmonus maldon, vėliau tam tikslui pradėti statyti minaretai. Laikoma, kad Pranašas Mahometas, turėjo 2 muedzinus (pirmasis buvo Bilalis ibn Rabahas), todėl laikoma garbe, kad mečetė irgi turėtų 2 muedzinus.
Nuo XX a. pab. muedzinus daug kur pakeitė azanas, leidžiamas iš garso įrašo.
Ilona Mažeikaitė-Žvinakienė

Ilona Mažeikaitė-Žvinakienė (g. 1961 m. sausio 21 d. Plungėje) – Lietuvos tapytoja, Lietuvos dailininkų sąjungos narė.

Biografija

Šiaulių universitete baigė Dailės fakultetą.

Kūryba

Nuo 1984 m. dalyvauja parodose. Surengė kone pusė šimto personalinių ir grupinių parodų Lietuvoje, Latvijoje, Suomijoje, Olandijoje, Vokietijoje, Prancūzijoje, Pietų Korėjoje. Gyvena ir kuria Panevėžyje. Dailininkės kūryba artima impresionizmui.
Krasnapolio žydų kapinės

Krasnapolio žydų kapinės (lenk. Cmentarz żydowski w Krasnopolu) - žydų kapinės esančios Krasnapolio kaime, ul. Mickiewicza gatvėje. Per II pasaulinį karą kapinės buvo sunaikintos, neišliko nei vieno antkapio.
Ortodoksinis judaizmas

Ortodoksinis judaizmas – judaistinis religinis judėjimas, paremtas griežtu Mozės Toros bei Talmudo įstatymų laikymusi.
Moduliacija

Moduliacija – procesas, keičiantysis periodinę bangos formą, siekiant tuo signalu perduoti tam tikrą informaciją, pvz., radijo bangomis perduoti garsinę informaciją. Atvirkščias procesas vadinamas demoduliacija.
Prietaisas, atliekantis moduliaciją, vadinamas moduliatoriumi, o demoduliaciją – demoduliatoriumi (kartais dar vadinamas detektorium). Prietaisas, galintis kartu atlikti šiuos abu procesus, vadinamas modemu (žodžių junginio moduliatorius-demoduliatorius trumpinys).

Radijas

Radijo siųstuvuose garsiniai signalai, paversti į elektrinius, moduliuoja stoties transliuojamą nešančiąją bangą, t. y. tam tikru būdu priverčia keistis vieną iš jos parametrų: amplitudę, fazę arba dažnį. Dažniausiai naudojamos dvi moduliacijos rūšys: amplitudinė moduliacija (AM) ir dažninė moduliacija (FM). AM atveju kinta radijo bangos amplitudė, o FM atveju keičiamas bangos dažnis. Radijo imtuvas nešančiąją bangą demoduliuoja – paverčia pirminiu elektriniu signalu, o šis – garsiniu.
Stasys Leskaitis-Ivošiškis

Biografija

Gimė ir augo ūkininkų šeimoje. Baigė Marijampolės gimnaziją. 1926–1930 m. studijavo Vytauto Didžiojo universiteto Teisių fakultete. 1934–1937 m. Lietuvos Raudonojo kryžiaus spaudos skyriaus vedėjas, 1938 m. – žurnalo „Vairas“ redaktorius, 1939–1940 m. – agentūros ELTA ir dienraščio „Lietuvos aidas“ korespondentas Varšuvoje. 1941–1943 m. Vidaus reikalų tarėjo įstaigos kultūros reikalų direkcijos viršininkas, 1943–1944 m. žurnalo „Kūryba“ vyriausiasis redaktorius.
1944 m. pasitraukė į Vokietiją, dalyvavo Lietuvių rašytojų – tremtinių draugijos veikloje. 1948 m. atvyko į JAV ir apsigyveno Brukline.  Kaip rašytojas pasirašinėjo Stasio Ivošiškio slapyvardžiu.
Piotr Markiewicz

Piotras Markievičius (lenk. Piotr Markiewicz, g. 1973 m. rugsėjo 23 d. Seinuose) – įžymus Lenkijos irkluotojas, dukart pasaulio čempionas ir prizininkas, 1996 m. Vasaros olimpinių žaidynių bronzos medalio laimėtojas.

Biografija

Mokėsi Augustavo Elektrotechnikume, 2001 m. Balstogės technikos universitete įgijo marketingo specialisto diplomą. Treniruotis pradėjo nuo 1986 metų, 1987–1999 m. gynė Augustavo Spartos klubo spalvas. 184 cm ūgio ir 80 kg svorio sportininkas geriausių savo rezultatų pasiekė irkluodamas vienviete ir keturviete kanojomis. Aktyviai sportuoti nustojo 2001 m., po konflikto su treneriu. Nesėkmingai išbandė savo jėgas politikoje. Vedęs: žmona Eva, duktė Hana.
PROM-1

PROM-1 (iš Protupješačka Rasprskavajuća Odskočna Mina) – priešpėstinė skeveldrinė aplinkinio kovimo iššokančioji mina (Jugoslavija).
Mina buvo sukurta Jugoslavijoje, jos konstrukcija paremta vokiškos Antrojo pasaulinio karo metų minos SMI-35 pavyzdžiu.
Suveikęs sprogdiklis padega parakinį delsiklį, kuris po 1-2 sekundžių padega išmetamąjį užtaisą iš dūminio parako trinkelės. Uždelsimas reikalingas tam, kad ant minos užlipęs kareivis spėtų kiek atsitraukti ir nesutrukdytų minai išlėkti aukštyn. Sprogdamas išmetamasis užtaisas į 0,7-0,8 m aukštį išsviedžia minos kovinį užtaisą, kurį susprogdina užtaiso sprogdiklis, timptelėtas lynelio, vienu galu pririšto prie minos pagrindinio korpuso dugno, kitu – prie išsviesto pagrindinio užtaiso. Jei kovinis užtaisas neišlekia iki reikiamo aukščio, jis nesprogsta.
Mina kauna skeveldromis, kurios susidaro skylant ketiniam pagrindinio užtaiso korpusui. 0,7-0,8 m aukštyje sprogusios minos skeveldros pažeidžia net ant žemės gulinčius kareivius.
Buvo Jugoslavijos kariuomenės ginkluotėje. 2009 m. ir vėliau nebegaminama. Naudota šiose šalyse: Angola, Bosnija ir Hercegovina, Čilė, Kroatija, Eritrėja, Irakas, Serbija, Kosovas, Mozambikas, Namibija.
PROM-1 gali būti atpažinta pagal aptiktas atotampas arba į viršų styrančią sprogdiklio sąranką. Dėl didelio metalo kiekio mina lengvai aptinkama metalo ieškikliais. Laikoma viena pavojingiausių minų išminuojant.
Mina gali būti naudojama ir vandenyje iki 50 cm gylio.
Rusijos notarų rūmai

Rusijos notarų rūmai rus. Федеральная нотариальная палата, ФНП - Federaliniai notarų rūmai) - Rusijos Federacijos notarų rūmai, notarų savivaldos organizacija. Veikia vadovaudamiesi Notariato pagrindais (rus. Основы законодательства Российской Федерации о нотариате).
Kaip ir regioniniai Rusijos notarų rūmai federaliniai yra nekomercinė organizacija, juridinis asmuo, užregistruotas Rusijos teisingumo ministerijoje. Federaliniai rūmai vienija tik juridinius asmenis - regioninius notarų rūmus. Narystė - privaloma.
Neringa (laikraštis)

Neringa – Neringos miesto laikraštis, ėjęs 1989–1992 m. Nidoje.

Istorija

Įsteigė ir leido Neringos miesto vykdomasis komitetas, nuo 1991 m. miesto valdyba. Tiražas 1989 m. – 750 egz., 1992 m. – 1000 egz.
Rašė apie Neringos miesto problemas, teikė informaciją gyventojams ir poilsiautojams.
Laivo komisaras

Laivo komisaras (rus. корабельный комиссар, iš pranc. соmissaire 'įgaliotinis, patikėtinis') – pareigūnas Rusijos kariniame laive, visiškai atsakingas už maisto produktų, mundiruotės, pinigų algoms gavimą, saugojimą ir teisingą paskirstymą.

Vieta rangų lentelėje

Laivo komisaro pareigos pirmą kartą paminėtos 1720 m. Jūrų statute. 1722 m. Rangų lentelėje laivo komisaras buvo XIV klasėje, buvo prilygintas armijos fendrikui ar praporščikui arba II rango škiperiui laivyne.
Laivyno ekipažų, pusekipažių ir atskirųjų kuopų laivo komisarai buvo aukštesnio rango – jie buvo priskirti IX klasei.

Pavaldumas

Laivo komisaras būdavo pavaldus tiesiogiai laivo vadui ir intendantui (krygskomisarui), taip pat – admiraliteto kolegijai.

Laivo komisarui buvo pavaldūs jaunesnieji ūkiniai etatai – bataleriai, unterbataleriai, kuporai ir unterkuporai.

Pareigos

Laivui atvykus į uostą laivo komisaras turėdavo atsiskaityti, kiek ko buvo sunaudota ir kiek dar liko. Laivo komisaras turėjo ūkinėje knygoje kruopščiai registruoti visą sunaudojamą ir gaunamą turtą, ir kiekvieną savaitę šią knygą turėdavo pateikti kapitonui patikrinti ir patvirtinti parašu. Krygskomisarui irgi kiekvieną savaitę turėdavo perduoti žiniaraštį apie maisto produktų, pinigų ir mundiruotės sunaudojimą ir likučius.
1804 m. birželio 15 d. laivyne buvo įvestos revizorių pareigos. Nuo tos datos laivo komisarai nebebuvo aukščiausi laivo turto tvarkytojai, šias pareigas perėmė revizoriai. 1853 m. Jūros statute buvo nurodyta, kad laivo komisaras yra pavaldus revizoriui. Dabar laivo komisaro pareigos buvo sekti, kiek laivo komandai reikia skirti maisto, aprangos ir kitų reikmenų, užtikrinti, kad ūkinėse knygose būtų surašytos visos sąnaudos. Pagal vėlesnius (1870, 1885, 1899, 1910 ir 1914 m.) Jūrų statuto leidimus laivo komisaro pareigos beveik nekito. Jis turėdavo registruoti visas pinigines operacijas laive.
Mūšio metu laivo komisaras būdavo pavaldus laivo gydytojui.
Laivo komisaro kaip ūkinio laivo pareigūno pareigos buvo panaikintos 1918 m.
Nosvaičiai

Aplinkinės gyvenvietės

Vilučiai – 3 km
UŽPALIAI – 8 km
Akmeniai (Molėtai)

Istorija

1583 m. minimas Akmenių laukas rodo, kad kaimas toje vietoje buvo atsiradęs daug anksčiau. Molėtų krikšto knygoje Nr. 1 (7 p.) užrašyta kaimo vardo lietuviška lytis de Akmeniu (1683). Nuo XVI a. pabaigos iki XVIII a. vidurio priklausė Liliškių dvarui, nuo 1768 m. – Antadūrės dvarui.
Nostratinė kalba

Nostratinė kalba – hipotetinė pirminė kalba, kuria, pagal nostratinę teoriją, kalbėjo Eurazijos gyventojai. Pagal šią teoriją vienai kalbų superšeimai priskiriamos semitų–chamitų, indoeuropiečių, Uralo, Altajaus kalbų šeimos, kilusios iš nostratinės prokalbės. Šia prokalbe galėjo būti šnekama tarp 15-o ir 12-o tūkstantmečių pr. m. e.  ankstyvojo akmens amžiaus laikotarpiu baigiantis paskutiniam ledynmečiui.
Nostratinę kalbą bandoma rekonstruoti, o jos buvimo vietą ir laikmetį bando nusakyti archeologai, archeogenetikai, tiriantys pirmąsias žmonijos migracijas. Nostratinių kalbų visuma sudaro archajišką nostratinį kalbinį sluoksnį dabartinėse kalbose. Mokslininkai, globaliai lyginantys visas kalbų grupes bando rekonstruoti pirminę žmonijos kalbą – prokalbę, išplitusią per visus žemynus, kuri turėjo įtakos ir nostratinėms kalboms. Atlikus šią rekonstrukciją, atsiras galimybė atkurti kalbinių grupių atsiradimą ir raidą.
Nostratiniai tyrimai sparčiai plėtojosi XX a. Danų lingvistas Holgeris Pedersenas 1903 m. mokslinei visuomenei pateikė darbą apie jo aptiktas indoeuropiečių, uraliečių, afroazijiečių ir eskimų-aleutų kalbų šeimų bendrybes, kurias jis pavadino nostratinėmis (lot. nostrās, kilmininkas nostrātis 'mūsų', 'saviškis', 'vietinis').

Kritika

Nostratinės kalbos rekonstrukcija sulaukė ir aštrios klasikinės kalbotyros specialistų kritikos dėl ne tokių griežtų metodų nustatant garsų kaitos reguliarumą, tačiau toks reikalavimas vargu ar taikytinas rekonstruojant buvusias iki žemdirbystės kalbas. Nostratinio kalbinio sluoksnio tyrinėtojų pastebėta, kad priebalsiai išsilaikė geriau nei balsiai. Kita vertus, nostratinėje kalboje yra suplakta į vieną vietą leksinės bendrybės, išlikusios iš ikineolitinių laikų, su bendrybėmis, išplitusiomis su žemdirbyste, o tai daro pačią nostratinės kalbos sąvoką chronologiniu atžvilgiu prieštaringą. Vis dėlto nostratiniai tyrimai suteikė neblogą impulsą kalbų ištakų tyrinėjimams.
Nostratinė kalbos teorija iš klasikinės komparatyvistikos žinovų pusės susilaukė ir skepticizmo, ir nemenkos kritikos. Priekaištauta, kad ne visada remiamasi garsų atitikties reguliarumo principu arba kad siūlomos fonetinės – semantinės sistemos yra labiau grįstos spėlionėmis, netgi teigta, kad apie kalbą iki žemdirbystės iš viso nieko protingo neįmanoma pasakyti, kad pernelyg skiriasi kalbų šeimų gramatinės struktūros
Auditoriaus padėjėjas

Auditoriaus padėjėjas – auditoriaus pagalbininkas; fizinis asmuo, siekiantis auditoriaus vardo ir įrašytas į auditoriaus padėjėjų sąrašą (LR audito įst. 2 str. 5 d.). Kartu su auditoriumi tikrinan organizacijos finansinę būklę, atskaitomybę (finansines ataskaitas) etc.; finansų srities pareigybė. Auditoriaus padėjėjų sąrašą Lietuvoje tvarko Auditorių rūmai.

Praktika

Auditoriaus padėjėjas dirba (t. y. atlieka praktiką) audito įmonėje ir (arba) ES valstybės narės audito įmonėje vadovaujant auditoriui ir (arba) ES valstybės narės auditoriui, kuris turi ne mažesnį kaip 3 metų auditoriaus darbo stažą, raštu sutinka vadovauti auditoriaus padėjėjo darbui ir neturi galiojančių drausminių nuobaudų iki jo paskyrimo vadovauti auditoriaus padėjėjo darbui. Jei, paskyrus vadovauti auditoriaus padėjėjo darbui, auditorius gauna drausminę nuobaudą, Auditorių rūmai nedelsdami paskiria kitą auditorių, atitinkantį reikalavimus, vadovauti auditoriaus padėjėjo darbui (LR audito įst. 10 str. 1 d.).
Įrašymo į auditoriaus padėjėjų sąrašą ir išbraukimo iš jo, auditoriaus padėjėjų sąrašo tvarkymo, auditoriaus padėjėjų praktikos atlikimo tvarką, auditoriaus skyrimą (atleidimą) auditoriaus padėjėjo praktikos vadovu, auditoriaus padėjėjų praktikos laiko skaičiavimo, auditoriaus padėjėjų praktikos įvertinimo tvarką, auditoriaus padėjėjų mokymo ir kitus auditoriaus padėjėjų praktikos atlikimo reikalavimus nustato Auditorių rūmai, suderinę raštu su Audito ir apskaitos tarnyba (LR audito įst. 10 str. 3 d.).

Karjera

Norėdamas tapti auditoriumi, Lietuvoje audito įmonėje ir (arba) valstybės narės audito įmonėje auditoriaus padėjėju reikia dirbti ne trumpiau kaip 3 metus ir, jei prašymo suteikti auditoriaus vardą pateikimo metu asmuo audito įmonėje nebedirba, darbas audito įmonėje auditoriaus padėjėju gali būti baigtas ne anksčiau kaip prieš 3 metus iki prašymo pateikimo.
MFK Panevėžio FA

Istorija

2007 m. sausio 2 d. įkurta Panevėžio futbolo akademija. Futbolo akademijos tikslas – ugdyti visavertes asmenybes, skatinti vaikų ir jaunimo saviraišką, ruošti aukšto meistriškumo žaidėjus įvairaus amžiaus Lietuvos rinktinėms. 
Panevėžio merginų futbolas turi gilias ištakas, sėkmingai komanda pasirodė LMFA salės futbolo čempionatuose. 
2017 m. buvo  merginų komanda po kelerių metų pertraukos sugrįžo žaisti LMFA I lyga pirmenybėse. Komandos treneriu tapo Juozas Aleksa. 
2018 m. žaidė LMFA I lygos pirmenybėse.

Klubo pavadinimas, logotipas ir spalvos

Panevėžio FA - Panevėžio futbolo akademija.

Logotipas

Logotipas kaip Panevėžio FA.
Būrys (filmas)

„Būrys“ – 1984 m. Lietuvos kino studijoje sukurtas karinis istorinis filmas. Filmo trukmė – 97 min. Švenčiant pergalės kare 40-metį visos TSRS kino studijos turėjo sukurti filmus šia tema. Lietuvoje buvo pasirinktas „Lenfilm“ kino studijoje seniai eilės laikęs scenarijus.

Siužetas

Lietuva, 1941 m. birželis. Vokietijos kariuomenės tankai ir motorizuotos kolonos pirmosiomis karo valandomis įsiveržia į pasienio karinį miestelį. Septyni rusų kareiviai atsiduria priešo užnugaryje ir be ginklų, maisto, dažnai nesvetingai priimami lietuvių namuose, braunasi į rytus per vokiečių jau okupuotą teritoriją. Tačiau tik dviese pasiekia tikslą…
Zalmoksis

Zalmoksis - trakų dievas. Vaizduojamas žmogaus pavidalu. Jis gyvenęs tarp žmonių, tačiau trejiems metams dingęs požemio pasaulyje ir grįžęs ketvirtaisiais. Trakams atnešęs sielos nemirtingumo sąvoką, civilizuotus menus iš Egipto ir Pitagoro.
Darbininkų jaunimas

Darbininkų jaunimas – darbininkų ir kaimo varguomenei skirtas žurnalas, leistas 1923 m. balandžio mėn. – 1933 m. balandžio mėn.

Istorija

1923–1928 m. leistas Smolenske, 1931–1933 m. Berlyne. Nuo 1923 m. (Nr. 1-3) ėjo kaip LKP CK žurnalo „Komunistas“ priedas, 1923 m. (Nr. 4) – 1924 m. (Nr. 8-9) LKJS Centro biuro leidinys, o 1924 m. (Nr. 10-33) – LKJS CK leidinys. Išeidavo nereguliariai, o 1929–1930 m. nebuvo leidžiamas. Nuo 1934 m. liepos mėn. vietoj „Darbininkų jaunimo“ pradėtas leisti leidinys „Darbininkų ir valstiečių jaunimas“. Tiražas 1000 egz.
Bendradarbiavo Zigmas Angarietis, Rapolas Čarnas, Juozas Greifenbergeris, Juozas Jurginis, Karolis Požela, Romas Šarmaitis, Motiejus Šumauskas, Eugenija Tautkaitė, Feliksas Vaišnoras.
Enantiodromija

Enantiodromija (iš sen. gr. ἐνάντιος + δρόμος „bėgimas priešais“) – Karlo Gustavo Jungo įvesta analitinės psichologijos sąvoka – principas, jog viskas pereina į savo priešybę.
Šis žodis paimtas iš Herakleito filosofijos, cituojamos Stobėjaus, kurioje teigiama, kad „iš gyvo pasidaro negyvas, o iš negyvo gyvas, iš jauno senas, o iš seno jaunas, iš budraus miegantis, o iš miegančio budrus, kūrimo ir žlugimo srautas niekada nesustoja“. Jungas enantiodromija vadina nesąmoningos priešybės pasireiškimą laiko sekoje. Kai žmogaus sąmoningą gyvenimą valdo absoliučiai vienpusė kryptis, tai ilgainiui susidaro tokia pat stipri nesąmoninga priešinga pozicija, kuri pradeda slopinti sąmoningą veiklą, o galiausiai ją nutraukia. Pasak Jungo, žmogus turėtų įtraukti į savo sąmonę besipriešinantį pasąmonės archetipą ir siekti priešybių sandermės.
Enantiodromijos principą išreiškia uroboro, In ir Jang simboliai.
Sung Jae-Ki

Sung Jae-Ki (alt. Sung Jae-Gi, kor. 성재기, 成在基, 1967 m. rugsėjo 11 d. – 2013 m. liepos 26 d.) – Pietų Korėjos pilietinis aktyvistas, kovojęs už lygias vyrų teises, liberalizmo filosofas, organizacijos „Korėjos vyrai“ (kor. 남성연대) lyderis.
2013 m. liepos 26 d. jis savanoriškai nušoko nuo tilto į Han upę, siekdamas atkreipti visuomenės dėmesį į vyrų teisių problemas Korėjoje. Pavojingas šuolis buvo suplanuotas kaip viešųjų ryšių akcija, tačiau nušokęs Sung į vandens paviršių nebeiškilo. Gelbėjimo operacijos prasidėjo išsyk, tačiau jo kūnas buvo rastas tik po kelių dienų, liepos 29 d.
Šv. Galo vienuolynas

Istorija

Vienuolynas buvo įkurtas 612 m., kai, vadovaujant Šv. Otmarui, atskirą vienuolio celę įrengė airių misionierius Gallus.
719 m. vienuolynas tapo benediktinų abatija, jau IX a. pasiekusi religinės, intelektualinės ir ekonominės šlovės aukštumas.
Išgarsėjęs dėl mokyklos ir bibliotekos, vienuolynas tapo vienu svarbiausių Vakarų kultūros centrų šioje Alpių pusėje.

Vienuolyno biblioteka

Šv. Galo vienuolyno biblioteka (vok. Stiftsbibliothek) yra buvusi Šv. Galo benediktinų abatijos biblioteka.
2005 m. duomenimis, bibliotekoje yra apie 160 000 knygų. 2 200 jų yra rankraščiai, penkims šimtams jų − daugiau nei 1000 metų. Taip pat bibliotekoje yra unikalus IX amžiaus dokumentas − Šv. Galo žemėlapis.
Matkotas

Matkotas arba Freskobolas – iš Izraelio kilęs rakečių žaidimas, kuris dažniausiai žaidžiamas paplūdimio aikštelėse. Dažnai vadinamas Izraelio nacionaliniu sportu.

Taisyklės

Žaidimo metu medine rakete mušamas guminis skvošo kamuoliukas siekiant kuo daugiau kartų atmušti kamuoliuką nesustojant ir nenumetant jo ant žemės. Priskiriamas prie paplūdimio sporto šakų. Žaidimą gali žaisti du ar daugiau žmonių.
Tradiciškai raketės gaminamos iš medžio. Kartais įrėmintos plastmasėje. Rakečių galvos apvalios formos su trumpu kotu.

Istorija

Žaidimo pavadinimas kilo nuo rakečių tipo matka. Žaidimas iš Izraelio paplito ir į kitas šalis: Braziliją, Tailandą.
Tobago rifai

Tobago rifai (angl. Tobago Cays) – kelių negyvenamų salelių grupė Grenadinų salyne, į rytus nuo Mero salos (Sent Vinsentas ir Grenadinai). Salos ir jas supanti lagūna sudaro Tobago rifų jūrinį parką (plotas – 5,7 km²).
Rifą sudaro 5 salelės: Mažoji Ramo (Petit Rameau), Mažoji Bato (Petit Bateau), Baradolis (Baradol), Mažasis Tobakas (Petit Tobac) ir Džeimsbis (Jamesby). Salos koralinės kilmės, žemos, apaugusios krūmokšniais. Aplink jas driekiasi mažai žmogaus paliesti koralų rifai.
Tobago rifai yra populiarus šalies turistinis objektas.
Procesas (filmas)

„Procesas“ – 1994 m. Lietuvos kino studijoje sukurtas spalvotas meninis filmas pagal F.Kafkos romaną. Filmo trukmė – 136 min.
Bliufildsas

Istorija

XVII a. Eskondido žiotyse slėpdavosi piratai. Vienas jų, olandas Abraham Blauvelt, čia įkūrė gyvenvietę, kuri ir pavadinta jo vardu. 1641 m. čia įsikūrė nuo portugalų pabėgę vergai. Nuo 1633 m. čia koloniją steigti pradėjo britai, o 1705 m. Bliufildsas tapo oficialiu Moskitų Kranto administraciniu centru. XIX a. pab. tai buvo svarbus medienos, bananų eksporto centras. 1894 m. miestas tapo Nikaragvos dalimi, 1903 m. paskelbtas Selajos departamento sostine.
1988 m. miestą nusiaubė uraganas „Džoan“.
Jogurtas

Jogùrtas – rauginto pieno produktas, kuris susidaro bakterijoms fermentuojant pieną. Dažniausiai pasitaikantis jogurtas yra gaminamas su bakterija Lactobacillus delbrueckii subsp. bulgaricus.
Nuo kitų rauginto pieno produktų (pvz., rūgpienio) jogurtas skiriasi tuo, kad turi labai mažai išrūgų. Natūralus jogurtas pasižymi šiek tiek tąsia, klampia konsistencija. Fizines jogurto savybes sąlygoja tai, kad laktozė fermentacijos metu virsta pieno rūgštimi (laktatu).

Istorija ir žodžio kilmė

Jogurtas atsirado klajoklių tiurkų tautų tarpe ir buvo vienas svarbiausių produktų Didžiosios Stepės virtuvėse dar prieš mūsų erą. Jo išradimas tikriausiai buvo atsitiktinis, t. y. natūraliai surūgus pienui, bet vėliau klajokliai ėmė kultivuoti jogurto bakterijas, palikdami dalį raugo, kuriuo užraugdavo kitą jogurtą. Šitaip nenutrūkstama jogurto gamyba tęsdavosi per kartų kartas, ir manoma, kad kuo bakterija senesnė, tuo produktas geresnis.
Apie XI a. tiurkai (Seldžiukai) atsinešė jogurto tradiciją į Artimųjų Rytų virtuves. Jogurtas greitai plito ir į kitas šalis – į Indiją, Balkanus, kur tapo vienu svarbiausių produktų vietos virtuvėse.
Nors jogurtas įvairiose šalyse vadinamas gana skirtingai, dabar pasaulyje žinomiausias tiurkų kilmės pavadinimu yoğurt, kuris greičiausiai kilęs iš būdvardžio yoğun – „tirštas, tankus“.

Komercinė gamyba

Jogurtu mokslininkai susidomėjo XX a. pradžioje, kuomet buvo bandoma išsiaiškinti Bulgarijos gyventojų ilgaamžiškumo paslaptis. Tuomet pradėtas tyrinėti jogurtas, jo gamyba pamažu komercializuota. 1919 m. Barselonoje jogurtas pradėtas pardavinėti, o 1933 m. išrastas vaisinis jogurtas. 1929 m. jogurtas introdukuotas JAV migrantų iš Artimųjų Rytų ir iki amžiaus galo tapo vienu iš svarbiausių produktų tiek JAV, tiek Europoje.
Jogurtas gali būti gaminamas iš įvairių gyvulių pieno, tačiau dabar vyrauja karvės pieno jogurtas. Dažniausiai gaminamas iš pasterizuoto pieno, grietinėlės, cukraus, stabilizatorių ir kitų receptūroje numatytų žaliavų.
Jogurtas gaminamas vaisių, vanilės ar šokolado skonio, tačiau gali būti ir beskonis jogurtas.
Intermedija

Intermedija (lot. intermedius – tarpinis) – nedidelė, dažniausiai komiška pjesė ar scena (pantomima, šokis, muzikos kūrinys, maskaradas), atliekama tarp spektaklio veiksmų.
Tai komedinio, buitinio juokdariško pobūdžio intarpai tarp veiksmų rimto pobūdžio dramose, kontrastingi jų prasmei arba kitaip pabrėžiantys jų pagrindinę mintį. Intermedija vaizduoja juokingas ir linksmas istorijas, tarnų, dvariškių, elgetų, pataikūnų išdaigas. Jose veikia ir valstiečiai, virėjai, vežikai, samprotaujantys apie mokslą ar politinę veiklą, sumaniai apgaudinėjantys vieni kitus.
Atsirado vėlyvaisiais viduramžiais ilguose misterijų, miraklių, moralitė vaidinimuose.
Konosamentas

Konosamentas – dokumentas, įrodantis sutarties sudarymo faktą ir patvirtinantis jo turėtojo teisę gauti iš vežėjo konosamente nurodytus daiktus (krovinį) ir jais disponuoti.
Jis patvirtina jame nurodyto arba jį pateikusio asmens reikalavimo teisę į konosamente nurodytus daiktus (asmens nuosavybę į nurodytus daiktus patvirtinantis dokumentas, jei iš kitų dokumentų nuosavybės teisės negalima nustatyti).